《太子晋解(节选)》
两汉·刘向

晋平公使叔誉于周，见太子晋而与之言。五称而三穷，逡巡而而，其言不遂。归告公曰：“太子晋行年十五，而臣弗能与言。君请归声就、复与田，若不反，及有天下，将以为诛。”平公将归之，师旷不可，曰：“请使瞑臣往，与之言，若能幪予，反而复之。”

师旷见太子，称曰：“吾闻王子之语，高于泰山，夜寝不寐，昼居不安，不远长道，而求一言。”

王子应之曰：“吾闻太师将来，甚喜而又惧。吾年甚少，见子而慑，尽忘吾度。”

师旷曰：“吾闻王子，古之君子，甚成不骄，自晋如周，行不知劳。”

王子应之曰：“古之君子，其行至慎，委积施关，道路无限，百姓悦之，相将而远，远人来欢，视道如咫。”

师旷告善。又称曰：“宣辨名命，异姓恶方。王侯君公，何以为尊，何以为上？”

王子应之曰：“人生而重丈夫，谓之胄子；胄子成人，能治上官，谓之士；士率众时作，谓之伯；伯能移善于众，与百姓同，谓之公；公能树名生物，与天道俱，谓之侯；侯能成群，谓之君；君有广德，分任诸侯而敦信，曰予一人；善至于四海，曰天子；达于四荒，曰天王。四荒至，莫有怨訾，乃登为帝。”

师旷罄然。又称曰：“温恭敦敏，方德不改，开物于初，下学以起，尚登帝臣，乃参天子，自古而谁？”

王子应之曰：“穆穆虞舜，明明赫赫，立义治律，万物皆作，分均天财，万物熙熙，非舜而谁能？”

师旷告善，又称曰：“古之君子，其行可则，由舜而下，其孰有广德？”

王子应之曰：“如舜者天，舜居其所，以利天下，奉翼远人，皆得己仁，此之谓天；如禹者圣，劳而不居，以利天下，好与不好取，必度其正，是谓之圣；如文王者，其大道仁，其小道惠，三分天下而有其二，敬人无方，服事于商，既有其众，而返失其身，此之谓仁；如武王者义，杀一人而以利天下，异姓同姓，各得其所，是之谓义。”

师旷束躅其足，曰：“善哉，善哉！”

王子曰：“太师何举足骤？”

师旷曰：“天寒足跔，是以数也。”

王子曰：“请入坐。”遂敷席注瑟。师旷歌《无射》，曰：“国诚宁矣，远人来观，修义经矣，好乐无荒。”乃注瑟于王子，王子歌《峤》曰：“何自南极，至于北极？绝境越国，弗愁道远？”

师旷蹶然起，曰：“瞑臣请归。”

王子赐之乘车四马，曰：“太师亦善御之？”

师旷对曰：“御，吾未之学也。”

王子曰：“汝不为夫《诗》？《诗》云：‘马之刚矣，辔之柔矣。马亦不刚，辔亦不柔。志气麃麃，取予不疑。’以是御之。”

师旷对曰：“瞑臣无见，为人辩也，唯耳之恃，而耳又寡闻而易穷。王子，汝将为天下宗乎？”

王子曰：“太师何汝戏我乎？自太昊以下，至于尧、舜、禹，未有一姓而再有天下者。吾闻汝知人年之长短，告吾。”

师旷对曰：“汝声清汗，汝色赤白，火色不寿。”

王子曰：“然。吾后三年，将上宾于帝所，汝慎无言，殃将及汝。”

师旷归，未及三年，告死者至。

作者简介：刘向（前77年—前6年），字子政，原名更生，世称刘中垒，世居汉代楚国彭城，仕于京师长安，祖籍沛郡丰邑（今属江苏徐州），出生于汉昭帝元凤四年（前77年），去世于汉哀帝建平元年（前6年）。刘邦异母弟刘交的后代，刘歆之父。曾奉命领校秘书，所撰《别录》，是我国最早的图书分类目录。三篇，大多亡佚。今存《新序》《说苑》《列女传》《战国策》《列仙传》等书，其著作《五经通义》有清人马国翰辑本。《楚辞》是刘向编订成书，而《山海经》是其与其子刘歆共同编订成书。